Τάσος Γαϊτάνης

Ο Τάσος Γαϊτάνης (Αθήνα, 15 Σεπτεμβρίου 1976), είναι Έλληνας πολιτικός, εκπρόσωπος τύπου της Νέας Δημοκρατίας, διδάκτορας και μηχανικός βιοϊατρικής τεχνολογίας.

Τον Ιανουάριο του 2016 ορίστηκε Γραμματέας Τοπικής Αυτοδιοίκησης της ΝΔ ενώ στις βουλευτικές εκλογές του 2019 ήταν υποψήφιος βουλευτής στην εκλογική περιφέρεια του Β3′ Νότιου Τομέα Αθηνών αλλά λαμβάνοντας 12.901 ψήφους δεν κατάφερε να εκλεγεί .

Από τον Αύγουστο του 2019 έως και σήμερα είναι ο Εκπρόσωπος Τύπου της Νέας Δημοκρατίας.

Βιογραφικά στοιχεία
Γεννήθηκε το 1976 και κατάγεται από τις Θαλάμες της Δυτικής Μάνης. Είναι αριστούχος Διδάκτορας (PhD) Ιατρικής Φυσικής της Ιατρικής Σχολής του Πανεπιστημίου Πατρών. Κατέχει μεταπτυχιακό τίτλο σπουδών (MSc) στην Ιατρική Φυσική από το University of Surrey της Μεγάλης Βρετανίας, ενώ οι προπτυχιακές του σπουδές ήταν στη Βιοϊατρική Τεχνολογία στο Τεχνολογικό Εκπαιδευτικό Ίδρυμα Αθηνών (νυν Πανεπιστήμιο Δυτικής Αττικής).

Επαγγελματική - Επιστημονική Δραστηριότητα
Εργάζεται στο Ίδρυμα Ιατροβιολογικών Ερευνών της Ακαδημίας Αθηνών (ΙΙΒΕΑΑ) στη θέση του Ειδικού Λειτουργικού Επιστήμονα, στη βαθμίδα του Αναπληρωτή Καθηγητή με αντικείμενο την ανάπτυξη της υποδομής και λειτουργίας προκλινικής απεικόνισης PET/CT. Παράλληλα, κατέχει τη θέση του υπεύθυνου ποιότητας του ISO 17025:2005 του εργαστηρίου Φαρμακολογίας του ΙΙΒΕΑΑ.

Έχει συμμετάσχει σε εθνικά και ευρωπαϊκά ερευνητικά προγράμματα κι έχει δημοσιεύσει επιστημονικές εργασίες σε έγκριτα διεθνή επιστημονικά περιοδικά, αλλά και σε πρακτικά διεθνών επιστημονικών συνεδρίων. Εργασίες του έχουν βραβευθεί σε ελληνικά και διεθνή συνέδρια. Ήταν κριτής της ΕΕ στο το πρόγραμμα Horizon 2020, ενώ είναι αξιολογητής σε διάφορα επιστημονικά περιοδικά (Physics in Medicine and Biology, Computerized Medical Imaging, κα). Παράλληλα διδάσκει σε μεταπτυχιακά προγράμματα (Πανεπιστήμιο Πατρών, ΕΚΠΑ και Δυτικής Αττικής), ενώ επιβλέπει την εκπόνηση διδακτορικών και μεταπτυχιακών διατριβών.

Έχει παρακολουθήσει επιτυχώς το πρόγραμμα επιμόρφωσης στελεχών του ALBA Gradate Bussiness School. Είναι εισηγητής στο Ινστιτούτο Επιμόρφωσης του Εθνικού Κέντρου Δημόσιας Διοίκησης και Αυτοδιοίκησης για στελέχη του δημοσίου τομέα που εργάζονται στο χώρο της Υγείας.

Πολιτική σταδιοδρομία
Στα φοιτητικά του χρόνια (1996-2000) ήταν μέλος της ΔΑΠ-ΝΔΦΚ. Από το 2001 μέχρι το 2004 ήταν μέλος της ΚΕ της ΟΝΝΕΔ, ενώ από το 2004 μέχρι το 2007 ήταν εκπρόσωπος της ΟΝΝΕΔ στην Πολιτική Επιτροπή της Νέας Δημοκρατίας. 

Το 2004 ήταν αναπληρωτής υπεύθυνος τοπικής αυτοδιοίκησης στο Εκτελεστικό Γραφείο της ΟΝΝΕΔ. 

Το 2006 εκλέχτηκε δημοτικός σύμβουλος Καλλιθέας και ακολούθησε η επανεκλογή του στις εκλογές του 2010 και του 2014. Από το Σεπτέμβριο του 2014 μέχρι τον Αύγουστο του 2019 ήταν Πρόεδρος του Δημοτικού Συμβουλίου Καλλιθέας.

Στις εσωκομματικές εκλογές της Νέας Δημοκρατίας το 2015 ήταν εκπρόσωπος του Κυριάκου Μητσοτάκη στην Κεντρική Εφορευτική Επιτροπή (Κ.ΕΦ.Ε) που είχε την ευθύνη διεξαγωγής των εκλογών.

Τον Ιανουάριο του 2016, με απόφαση του Προέδρου της ΝΔ κ. Κ. Μητσοτάκη, ορίστηκε Γραμματέας Τοπικής Αυτοδιοίκησης της ΝΔ, όπου παρέμεινε στη θέση αυτή μέχρι τον Ιανουάριο του 2019.

Στις βουλευτικές εκλογές του Ιουλίου του 2019 ήταν υποψήφιος βουλευτής στην εκλογική περιφέρεια Β3 του Νοτίου Τομέα Αθηνών όπου έλαβε περίπου 13.000 ψήφους.

Από τον Αύγουστο του 2019 έως και σήμερα είναι ο Εκπρόσωπος Τύπου ΝΔ.

Προσωπική ζωή 
Είναι παντρεμένος με την Βέρα Κριεζή και έχει δύο κόρες

Παραπομπές

Εξωτερικοί σύνδεσμοι
Τάσος Γαϊτάνης (https://www.gaitanis.gr), επίσημος ιστότοπος
Βιογραφικό στον ιστότοπο της Νέας Δημοκρατίας (https://nd.gr/gaitanis-anastasios)
Προφίλ στον ιστότοπο του Ίδρυμα Ιατροβιολογικών Ερευνών της Ακαδημίας Αθηνών (http://www.bioacademy.gr/faculty-details/HMuP/anastasios?lang=gr)
Προφίλ στο Facebook 

Έλληνες πολιτικοί